Wag doodgeskiet tydens Ballito-rooftogFoto: Reaction Unit South Africa/Facebook Chris Botha, woordvoerder van Netcare 911, het gesê paramedici is Dinsdagoggend omstreeks 6:24 na die toneel ontbied. “Met paramedici se aankoms op die toneel is ŉ veiligheidswag dood aangetref in sy motor.” Volgens Reaction Unit South Africa is hulle omstreeks 07:09 na die Tongaat-tolplaza ontbied. “Met ons aankoms was daar talle polisievoertuie en ambulanse op die toneel en is ŉ man langs die pad gevind. Hy is in die kop en regterarm geskiet.” Die gewonde man was glo een van vyf verdagtes wat die sakeperseel beroof het. ŉ Skietgeveg het tussen die verdagtes en veiligheidswagte uitgebreek waarna die verdagtes in ŉ Mercedes Benz van die toneel gevlug het. Die verdagtes het by die tolhek stilgehou toe hul motor onklaar geraak het. “Die verdagtes het te voet gevlug in ŉ nabygeleë suikerrietplantasie in, maar die gewonde verdagte het langs die pad inmekaargesak.” Volgens Rusa is nog ŉ veiligheidswag in die rooftog gewond en is hy na ŉ hospitaal geneem vir behandeling. Die polisie het ŉ grootskaalse soektog na die ander verdagtes van stapel gestuur.